Statens helsetilsyn krever også at helseforetakene undersøker om langt flere kvinner kan være i faresonen.

Onsdag ble det kjent at et ukjent antall norske kvinner har fått livmorhalskreft, selv om testresultatene viste negativt resultat for kreftfremkallende HPV-virus

Universitetssykehuset i Nord-Norge er blant de fem sykehusene som siden 2005 har benyttet en omstridt HPV-test for å avdekke om kvinner har kreft.

LES OGSÅ: 1800 kvinner kan være i kreftfare

– Til døve ører

Allerede i 2009 varslet gynekologer ved sykehuset at testmetodene ikke var gode nok.

– Vi meldte fra for to og et halvt år siden, først muntlig og så gjentatte ganger skriftlig – men til døve ører, sier gynekolog Pål Øian til TV 2.

Torsdag bestemte Statens helsetilsyn at de fem sykehusene som har brukt krefttesten skal granskes.

Vil granske

– Vi har bestemt oss for å se nærmere på det. Vi vil se nærmere på de pasientene som vi får vite om, og de helseforetakene som har vært i fokus. Den jobben skal vi gjøre, og avhengig av hva vi kommer frem til da, vil vi se om det er andre forhold vi også skal se på, sier direktør Lars E. Hanssen i Statens helsetilsyn til TV 2.

Foreløpig vil 234 kvinner som har testet negativt bli innkalt til nye prøver.

Nå krever Helsetilsynet at helseforetakene også undersøker om langt flere kvinner kan være i faresonen.

– Jeg forventer at både Kreftregisteret og de enkelte helseforetakene selv vurderer om de tjenestene de har levert, er forsvarlige, sier helsedirektøren.

BAKGRUNN: Fikk livmorhalskreft selv om testene var negative